  Анжелика Тихонова корреспондент Удмуртиысь куасэн бызьылӥсь Максим Вылегжанин куасэн бызьылонъя калыккуспо федерацилэн (FIS) сое ӵошатсконъёслэсь палэнтонъя пумкылъянэз сярысь малпанъёссэ вераз. Со сярысь ӵошатскись Instagram мерлыко вотэсысь бамаз гожтӥз. Тодады вайытом, 22-тӥ толсуре FIS калыккуспо ӵошатсконъёслэсь палэнтэм Росси спортсменъёслэсь списоксэс шараяз. Отчы пыризы: Александр Легков, Максим Вылегжанин, Евгений Белов, Алексей Петухов, Евгения Шаповалова но Юлия Иванова. Сыӵе пумкылъян кутыны муг луиз соослэн допинг-пробаосысьтызы мултэс суретъёсты шедьтон. «Выль ар азьын мынам мукет гожтэт поттэме потэ вал, но югдур тазэ гожтыны косэ. Тае мынам нимлыко валэктонъёсыным лыдъяны быгатӥськоды. Мон FIS-лэсь нимлыко гожтэтсэ басьтӥ, отын монэ FIS-лэн ӵошатсконъёсызлэсь огдырлы палэнтэмзы сярысь ивортэмын. Кӧт ӝож шуыны гинэ уз тырмы. Гожтэтын верамын, мынам допинг-пробаеным огаз пробиркаын ӵабтэмъёс но кыӵе ке пусъёс шедьтэмын шуыса. Соин гинэ мон огдырлы палэнтэмын», — пусйиз Максим Вылегжанин. Спортсменлэн верамезъя, со вань анализъёссэ Допинглы пумитъяськонъя дунневыл агентствоысь офицер азьын сётъяз, вань куронъёсты чакласа. Пробирказэ со офицерлы сётӥз. «Собере сое утён понна кылкутон быдэсак со вылын. Мон со пробиркаосты бӧрысь ӧй адӟылы ини. Оскисько, FIS ваньзэ эскероз, югдурез сэрттозы-пертчозы но монэ ӵошатсконъёсы пыриськыны лэзёзы», — пусйиз Максим Вылегжанин. Ватсалом, Максим Вылегжанин допинг кутэмен шекам спортсменъёс пӧлы нырысьсэ уг шедьы ини. иворъёсты вӧлмытӥсь ёзэсъёс азьвыл веразы вал Удмуртиысь куасэн бызьылӥсез 4 арлы ӵошатсконъёслэсь палэнтыны быгатозы шуыса. «Мон пьедесталын лэзьымтэ суретъёслы луыса ноку ӧй сылы, ваньмыз дасяськемелы, чидамелы, кужымелы но вормон доры кыстӥськемелы луыса! Сочиын вормонъёсы но инбамысь ӧз усе. Данъетъёсы доры мон кема, вамыш бӧрсьы вамыш лэсьтыса, Дуннелэн кубокезлэн люкетъёсаз вормонъёс но Дуннелэн чемпионатъёсаз азьвесь медальёс утон пыр мынӥ. Сочиын Олимпи шудонъёс бере ар ортчыса гинэ мон Дуннелэн чемпионатаз кема возьмам зарни медальме утыны быгатӥ. Со дыр ӵоже туж трос допинг-пробаос сётӥ, ноку но соос ласянь юанъёс ӧй вал. Мон чылкыт спорт понна», — ватсаз куасэн бызьылӥсь. Чакламын вал, Максим кӧня ке нунал ӵоже кыстӥськись Tour de Ski ӵошатсконэ пыриськоз шуыса, со 31-тӥ толсурысен 8-тӥ толшорозь ортчоз. Солэн верамезъя, отчы пыриськонэз сярысь ужпумез сэрттыны-пертчыны нокин «уг малпа кадь». «Соин али кыӵе ке пумкылъян кутэмзэс возьманы гинэ кыле на, кулэ луиз ке, мон аслэсьтым чылкыт луэмме утён бордын азьланяз но тыршо», — гожтӥз Instagram мерлыко вотэсысь бамаз Максим Вылегжанин. ВАТСАН Максим Вылегжанин, 34 арес.  Россиысь куасэн бызьылӥсь. 2014-тӥ арын ортчем тол Олимпи шудонъёслэн куинь пол вице-чемпионэз - эстафетаын, командаен спринтын но куасэн бызьылонъя марафонын. 2015-тӥ арын скиатлонын Дуннелэн чемпионэз. Дуннелэн куинь пол вице-чемпионэз, 2007-тӥ арын ортчем тол Универсиадалэн вормисез, 2013-тӥ арын ортчем кӧня ке нунал ӵоже кыстӥськись Tour de Ski ӵошатсконлэн туй медаль утӥсез, Россилэн трос пол чемпионэз. Россиысь Спортъя дано мастер. Тегъёс: Спорт Ижкар МаксимВылегжанин Удмуртия допинг  